ΑΠΟΦΑΣΗ ΤΟΥ ΣΥΜΒΟΥΛΙΟΥ

της 9ης Δεκεμβρίου 1999

σχετικά με τη θέσπιση κοινοτικού προγράμματος δράσης στον τομέα της πολιτικής άμυνας

(1999/847/ΕΚ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 308,

την πρόταση της Επιτροπής(1),

τη γνώμη του Ευρωπαϊκού Κοινοβουλίου(2),

τη γνώμη της Οικονομικής και Κοινωνικής Επιτροπής(3),

τη γνώμη της Επιτροπής των Περιφερειών(4),

Εκτιμώντας τα ακόλουθα:

(1) είναι αναγκαίο να συνεχιστούν οι δράσεις που έχει αναλάβει η Κοινότητα στο συγκεκριμένο τομέα από το 1985, με σκοπό την ενίσχυση της συνεργασίας μεταξύ των κρατών μελών τα ψηφίσματα που έχουν εκδοθεί από το 1987 και εφεξής(5) και η απόφαση 98/22/ΕΚ του Συμβουλίου, της 19ης Δεκεμβρίου 1997, για τη θέσπιση κοινοτικού προγράμματος δράσης στον τομέα της πολιτικής άμυνας(6) αποτελούν τη βάση αυτής της συνεργασίας·

(2) οι επιμέρους δράσεις που αναλαμβάνει η Κοινότητα για την εκτέλεση του προγράμματος συμβάλλουν στην προστασία των προσώπων, του περιβάλλοντος και των περιουσιών σε περίπτωση φυσικής ή τεχνολογικής καταστροφής και στη μεγαλύτερη συνειδητοποίηση της αλληλεπίδρασης μεταξύ των ανθρώπινων δραστηριοτήτων και της φύσης, που θα επιτρέψει να αποφεύγονται, στο μέλλον, πολλές από τις καταστροφές αυτές, μεταξύ των οποίων και οι πλημμύρες·

(3) το κοινοτικό πρόγραμμα πολιτικής και δράσης για το περιβάλλον και την αειφόρο ανάπτυξη(7), που υπέβαλε η Επιτροπή, προβλέπει την επιτάχυνση των δραστηριοτήτων της Κοινότητας, ιδίως στον τομέα των καταστάσεων έκτακτης περιβαλλοντικής ανάγκης· το ίδιο πρόγραμμα απαιτεί να λαμβάνονται υπόψη, στις εν λόγω δραστηριότητες, η επιστημονική έρευνα και η τεχνολογική ανάπτυξη·

(4) το κοινοτικό πρόγραμμα δράσης θα εξακολουθήσει να συμβάλλει στην ανάπτυξη ακόμη πιο αποτελεσματικής συνεργασίας στον τομέα αυτό· το πρόγραμμα θα πρέπει να βασιστεί, σε μεγάλο βαθμό, στην πείρα που έχει ήδη αποκτηθεί στον εν λόγω τομέα·

(5) σύμφωνα με την αρχή της επικουρικότητας, η κοινοτική συνεργασία στηρίζει και συμπληρώνει τις εθνικές πολιτικές στον τομέα της πολιτικής άμυνας, ώστε να τις καταστήσει αποτελεσματικότερες· η συγκέντρωση των εμπειριών και η αμοιβαία συνδρομή θα δώσουν τη δυνατότητα να περιοριστούν οι απώλειες ανθρωπίνων ζωών, οι σωματικές βλάβες και οι υλικές, οικονομικές και περιβαλλοντικές ζημίες σε όλη την Κοινότητα, καθιστώντας απτότερους τους στόχους της κοινωνικής συνοχής και της αλληλεγγύης·

(6) οι απομονωμένες και εξόχως απόκεντρες περιοχές της Ένωσης έχουν ιδιαίτερα γεωγραφικά, ορογραφικά, κοινωνικά και οικονομικά χαρακτηριστικά που επηρεάζουν αρνητικά και δυσχεραίνουν την παροχή βοήθειας και μέσων συνδρομής σε περίπτωση μείζονος κινδύνου·

(7) το κοινοτικό πρόγραμμα δράσης θα προσδώσει διαφάνεια αλλά και θα εδραιώσει και θα ενισχύσει τις διάφορες δράσεις σε μια συνεχή προσπάθεια επίτευξης των στόχων της συνθήκης·

(8) η δράση που αποβλέπει στην πρόληψη των κινδύνων και των ζημιών καθώς και στην παροχή πληροφόρησης και την προετοιμασία των αρμοδίων και των εμπλεκόμενων στην πολιτική άμυνα στα κράτη μέλη, έχει μεγάλη σημασία και αυξάνει το βαθμό ετοιμότητας όσον αφορά τα ατυχήματα είναι επίσης σημαντικό να αναληφθεί κοινοτική δράση για τη βελτίωση των τεχνικών και των μεθόδων επέμβασης και άμεσης περίθαλψης μετά από καταστάσεις έκτακτης ανάγκης·

(9) είναι επίσης σημαντικό να αναληφθεί δράση που θα απευθύνεται στο ευρύ κοινό, έτσι ώστε να βοηθηθούν οι ευρωπαίοι πολίτες σε μια αποτελεσματικότερη αυτοπροστασία·

(10) το μόνιμο δίκτυο των εθνικών ανταποκριτών για την πολιτική άμυνα θα συνεχίσει να διαδραματίζει ενεργό ρόλο για θέματα συνδεόμενα με την πολιτική άμυνα·

(11) τα αναγκαία μέτρα για την εφαρμογή της παρούσας απόφασης θεσπίζονται σύμφωνα με την απόφαση 1999/468/ΕΚ, του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή(8)·

(12) οι διατάξεις της παρούσας απόφασης διαδέχονται, από την 1η Ιανουαρίου 2000, το πρόγραμμα δράσης που θεσπίστηκε με την απόφαση 98/22/ΕΚ και λήγει στις 31 Δεκεμβρίου 1999·

(13) ποσό δημοσιονομικής αναφοράς, κατά την έννοια του σημείου 34 της διοργανικής συμφωνίας της 6ης Μαΐου 1999 μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη δημοσιονομική πειθαρχία και τη βελτίωση της διαδικασίας του προϋπολογισμού(9), έχει περιληφθεί στην παρούσα απόφαση για όλη τη διάρκεια του προγράμματος, χωρίς, ωστόσο, να θίγονται οι εξουσίες της αρμόδιας για τον προϋπολογισμό αρχής όπως αυτές καθορίζονται από τη συνθήκη·

(14) για την έκδοση της παρούσας απόφασης, η συνθήκη δεν προβλέπει άλλες εξουσίες πλην εκείνων του άρθρου 308,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Θεσπίζεται κοινοτικό πρόγραμμα δράσης στον τομέα της πολιτικής άμυνας (στο εξής καλούμενο "παρόν πρόγραμμα"), για την περίοδο από 1ης Ιανουαρίου 2000 έως τις 31 Δεκεμβρίου 2004.

2. Σκοπός του παρόντος προγράμματος είναι να στηρίζει και να συμπληρώνει τις προσπάθειες που καταβάλλουν τα κράτη μέλη σε εθνικό, περιφερειακό και τοπικό επίπεδο για την προστασία των προσώπων, των περιουσιών και, με τον τρόπο αυτό, του περιβάλλοντος, σε περίπτωση φυσικής ή τεχνολογικής καταστροφής, με την επιφύλαξη της εσωτερικής κατανομής αρμοδιοτήτων στα κράτη μέλη. Ο στόχος είναι επίσης να διευκολυνθεί η συνεργασία, η ανταλλαγή πείρας και η αμοιβαία συνδρομή μεταξύ κρατών μελών στο συγκεκριμένο τομέα.

3. Το παρόν πρόγραμμα δεν περιλαμβάνει μέτρα για την εναρμόνιση των νομοθετικών και κανονιστικών διατάξεων των κρατών μελών ή την οργάνωση της εθνικής ετοιμότητας των κρατών μελών.

Άρθρο 2

1. Η Επιτροπή υλοποιεί τις δράσεις στα πλαίσια του παρόντος προγράμματος.

2. Θεσπίζεται τριετές κυλιόμενο σχέδιο εκτέλεσης του παρόντος προγράμματος, το οποίο αναθεωρείται σε ετήσια βάση, σύμφωνα με τη διαδικασία του αρθρου 4 παράγραφος 2.

3. Το ποσό δημοσιονομικής αναφοράς για την εκτέλεση του παρόντος προγράμματος, είναι 7,5 εκατομμύρια ευρώ.

Η αρμόδια για τον προϋπολογισμό αρχή εγκρίνει τις ετήσιες πιστώσεις, στα όρια των δημοσιονομικών προοπτικών.

4. Οι δράσεις που υπάγονται στο παρόν πρόγραμμα και οι χρηματοδοτικές ρυθμίσεις για τη συνεισφορά της Κοινότητας καθορίζονται στο παράρτημα.

Άρθρο 3

1. Το κυλιόμενο σχέδιο εκτέλεσης του παρόντος προγράμματος περιλαμβάνει τις επιμέρους δράσεις που θα αναληφθούν.

2. Η επιλογή των επιμέρους δράσεων βασίζεται, πρωτίστως, στα ακόλουθα κριτήρια:

α) συμβολή στην πρόληψη των κινδύνων και των ζημιών σε πρόσωπα, περιουσίες και, με τον τρόπο αυτό, στο περιβάλλον, σε περίπτωση φυσικής ή τεχνολογικής καταστροφής·

β) συμβολή στην αύξηση του βαθμού ετοιμότητας όσων ασχολούνται με την πολιτική άμυνα στα κράτη μέλη, ώστε να αυξηθεί η ικανότητά τους να αντιμετωπίζουν καταστάσεις έκτακτης ανάγκης·

γ) συμβολή στην αναζήτηση και τη μελέτη των αιτίων των καταστροφών·

δ) συμβολή στη βελτίωση των μέσων και των μεθόδων πρόβλεψης, των τεχνικών και των μεθόδων επέμβασης και άμεσης περίθαλψης μετά από καταστάσεις έκτακτης ανάγκης·

ε) συμβολή στην πληροφόρηση, την εκπαίδευση και την ευαισθητοποίηση του κοινού, ώστε να βοηθηθούν οι πολίτες να αυτοπροστατεύονται αποτελεσματικότερα.

3. Κάθε επιμέρους δράση υλοποιείται σε στενή συνεργασία με τα κράτη μέλη.

4. Οι δράσεις που υπάγονται στο παρόν πρόγραμμα πρέπει να αποσκοπούν να συμβάλλουν, κατά περίπτωση:

- στην ένταξη των στόχων της πολιτικής άμυνας σε άλλες πολιτικές και δράσεις της Κοινότητας και των κρατών μελών, ιδίως συμπεριλαμβάνοντας την εκτίμηση του κινδύνου κατά την αξιολόγηση των επιπτώσεων από εγκαταστάσεις και δραστηριότητες,

- καθώς και στη συνοχή του παρόντος προγράμματος με άλλες κοινοτικές δράσεις.

5. Σε κάθε δράση λαμβάνονται υπόψη τα αποτελέσματα της έρευνας στους σχετικούς τομείς που διεξάγεται σε κοινοτικό και εθνικό επίατεδο.

Άρθρο 4

1. Η Επιτροπή επικουρείται από επιτροπή, η οποία εφεξής αποκαλείται "επιτροπή".

2. Όταν γίνεται αναφορά στην παρούσα παράγραφο, εφαρμόζονται τα άρθρα 4 και 7 της απόφασης 1999/468/ΕΚ.

Η περίοδος που ορίζεται στο άρθρο 4 παράγραφος 3 της απόφασης 1999/468/ΕΚ είναι τρεις μήνες.

3. Η επιτροπή θεσπίζει τον εσωτερικό της κανονισμό.

Άρθρο 5

Η Επιτροπή αξιολογεί την εκτέλεση του παρόντος προγράμματος ενδιάμεσα και πριν από τη λήξη του και υποβάλει εκθέσεις στο Ευρωπαϊκό Κοινοβούλιο και το Συμβούλιο μέχρι τις 30 Σεπτεμβρίου 2002 και τις 31 Μαρτίου 2004.

Άρθρο 6

Η παρούσα απόφαση εφαρμόζεται από την 1η Ιανουαρίου 2000.

Άρθρο 7

Η παρούσα απόφαση απευθύνεται στα κράτη μέλη.

Βρυξέλλες, 9 Δεκεμβρίου 1999.

Για το Συμβούλιο

Ο Πρόεδρος

O. HEINONEN

(1) ΕΕ C 28 της 3.2.1999, σ. 29.

(2) ΕΕ C 279 της 1.10.1999, σ. 210.

(3) ΕΕ C 169 της 16.6.1999, σ. 14.

(4) ΕΕ C 293 της 13.10.1999, σ. 53.

(5) ΕΕ C 176 της 4.7.1987, σ. 1·

ΕΕ C 44 της 23.2.1989, σ. 3·

ΕΕ C 315 της 14.12.1990, σ. 1·

ΕΕ C 313 της 10.11.1994, σ. 1.

(6) ΕΕ L 8 της 14.1.1998, σ. 20.

(7) ΕΕ C 138 της 17.5.1993, σ. 5.

(8) ΕΕ L 184 της 17.7.1999, σ. 23.

(9) ΕΕ C 172 της 18.6.1999, σ. 1.

ΠΑΡΑΡΤΗΜΑ

>ΘΕΣΗ ΠΙΝΑΚΑ>